Diari Oficial de la Generalitat Valenciana


Sumari del DOGV 9559, del 22-03-2023 (2023/2973)

RESOLUCIÓ de 15 de març de 2023, del director de l'Agència Valenciana de Foment i Garantia Agrària, per la qual s'aprova la convocatòria d'ajudes a la reestructuració i la reconversió de vinya de la Comunitat Valenciana per a operacions que finalitzen en la campanya 2023/2024, a l'empara de la Intervenció sectorial vitivinícola en el marc del Pla estratègic de la política agrícola comuna.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9559

Data del DOGV
:   22-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2973


Data del document
:   15-03-2023

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 15 de març de 2023, del director de l'Agència Valenciana de Foment i Garantia Agrària, per la qual s'aprova la convocatòria d'ajudes a la reestructuració i la reconversió de vinya de la Comunitat Valenciana per a operacions que finalitzen en la campanya 2023/2024, a l'empara de la Intervenció sectorial vitivinícola en el marc del Pla estratègic de la política agrícola comuna. [2023/2973]  
  
Amb l'entrada en vigor de la nova normativa sobre la política agrícola comuna, el Programa de suport al sector vitivinícola espanyol (PASVE) deixarà de ser una mesura aïllada de la resta de la PAC per a passar a formar part del Pla estratègic de la PAC com una intervenció més, per la qual cosa ara es coneixerà com a Intervenció sectorial vitivinícola (ISV), fet que assegurarà un encaix transversal en aquesta planificació.  
El Reglament (UE) 2021/2115 del Parlament Europeu i del Consell, de 2 de desembre de 2021, pel qual s'estableixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i al Fons Europeu Agrícola de Desenvolupament Rural (Feader), i pel qual es deroguen els Reglaments (UE) núm. 1305/2013 i (UE) núm. 1307/2013, preveu en l'article 57 i següents els tipus d'intervencions a realitzar en el sector vitivinícola i l'ajuda financera de la Unió per a aquesta intervenció.  
A més, cal deixar constància que en l'article 43 de l'esmentat reglament s'estableix que la Intervenció en el sector vitivinícola és obligatòria per a tots els estats membres inclosos en el seu annex VII, en el qual figura Espanya.  
Han de tindre's en compte, així mateix, el Reglament delegat (UE) 2022/126 de la Comissió, de 7 de desembre de 2021, pel qual es completa el Reglament (UE) 2021/2115 del Parlament Europeu i del Consell, quant als requisits addicionals per a determinats tipus d'intervenció especificats pels estats membres en els seus plans estratègics de la PAC per al període 2023-2027 en virtut d'aquest reglament, i a les normes sobre la proporció relativa a la norma 1 de les bones condicions agràries i mediambientals (BCAM), i el Reglament (UE) 2021/2116 del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) n.° 1306/2013.   
  
La implementació a Espanya d'aquesta normativa es recull actualment en el Reial decret 905/2022, de 25 d'octubre, pel qual es regula la Intervenció sectorial vitivinícola en el marc del Pla estratègic de la política agrícola comuna (BOE 257, 26.10.2022) que regula els tipus d'intervenció triats, entre els quals l'ajuda a la reestructuració i reconversió de vinyes, integrada en l'article 58 del Reglament (UE) 2021/2115.  
  
La secció 1.ª del capítol II del Reial decret 905/2022 regula de forma detallada la mesura de reestructuració i reconversió de vinyes, establint entre altres qüestions l'àmbit d'aplicació, les mesures subvencionables, els requisits exigibles, els tipus d'ajuda a aplicar, o les formes de pagament, i constituint les bases reguladores de la present convocatòria.  
Complementen aquest reial decret, el Reial decret 1046/2022, de 27 de desembre, pel qual es regula la governança del Pla estratègic de la política agrícola comuna a Espanya i dels fons europeus agrícoles FEAGA i Feader; el Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna, i el Reial decret 1049/2022, de 27 de desembre, pel qual s'estableixen les normes per a l'aplicació de la condicionalitat reforçada i de la condicionalitat social que han de complir les persones beneficiàries de les ajudes en el marc de la política agrícola comuna que reben pagaments directes, determinats pagaments anuals de desenvolupament rural i del Programa d'opcions específiques per la llunyania i la insularitat (POSEI).   
Hauran de tindre's en compte també la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, i el Reial decret 1054/2022, de 27 de desembre, pel qual s'estableix i es regula el Sistema d'informació d'explotacions agrícoles i ramaderes i de la producció agrària, així com el Registre autonòmic d'explotacions agrícoles i el quadern digital d'explotació agrícola.   
Segons el que es disposa en l'article 23.2 de la Llei 38/2003, de 17 de novembre, general de subvencions, la iniciació del procediment per a la concessió de subvencions en règim de concurrència competitiva es realitzarà mitjançant una convocatòria aprovada per l'òrgan competent, que, d'acord amb l'article 7.1 del Reial decret 905/2022, correspon a les comunitats autònomes.  
En virtut de les facultats que em confereixen els articles 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), i 13.1.h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària (DOGV 5344, 12.09.2006), en la redacció donada per l'article 7.5 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica (DOGV 8961, 26.11.2020), i el Decret 124/2006, de 8 de setembre, del Consell, pel qual es designa l'organisme pagador de les despeses corresponents a la política agrícola comuna a la Comunitat Valenciana i s'estableix la seua organització i funcionament (DOGV 5344, 12.09.2006), ambdós en la seua redacció vigent, resolc:  
Apartat 1. Objecte i bases reguladores  
L'objecte de la present resolució és la convocatòria de l'ajuda a la reestructuració i reconversió de vinya per a operacions que finalitzen en la campanya 2023/2024 en l'àmbit de la Comunitat Valenciana, i és aplicable a vinyes que es destinen a la producció de raïm per a la vinificació.  
El Reial decret 905/2022 estableix les bases reguladores de les ajudes destinades a donar suport a les mesures de reestructuració i reconversió de vinya, en concret la secció 1.ª del seu capítol II. La present resolució precisa determinats aspectes aplicables a la convocatòria d'aquesta ajuda en l'àmbit de la Comunitat Valenciana per a operacions que finalitzen en la campanya 2023/2024.  
  
Apartat 2. Definicions generals en l'àmbit d'aplicació de la present resolució  
A l'efecte de la present resolució, a més de les definicions incloses en el Reial decret 905/2022 i en la normativa sectorial aplicable al potencial de producció vitícola, es consideraran les següents:  
1. Reestructuració de la vinya: Substitució d'una vinya per la plantació d'una altra o altres de superfície equivalent i que implique un canvi de varietat o de sistema de cultiu. No s'hi inclouen els cultius associats a altres espècies agrícoles. També es considera reestructuració la plantació de vinya amb autorització de plantació de vinya per conversió de drets de plantació.  
2. Reconversió varietal: Canvi a una varietat autoritzada d'una parcel·la de vinya mitjançant l'operació de sobreempelt i, per tant, sense la possibilitat de modificar el nombre de ceps en la parcel·la vitícola.  
3. Sistema de conducció sostenible: D'acord amb el que s'estableix en l'article 6.4 del Reial decret 905/2022, per a la Comunitat Valenciana es considerarà l'espatlera, que és un sistema de conducció del cultiu sobre una estructura elevada i permanent, que permet la correcta mecanització de la vinya, especialment en les operacions de poda i verema. L'estructura que forme l'espatlera ha de contindre com a mínim dos fils d'aram situats a diferent alçària.  
4. Sobreempelt: Empelt efectuat sobre una vinya ja empeltada amb anterioritat.  
5. Desinfecció: Actuacions o tractaments que es realitzen amb la finalitat d'evitar els efectes negatius que ocasionen els paràsits produïts per la contínua repetició d'un cultiu o grup de cultius, mitjançant els mètodes següents:  
a) Productes químics o altres mitjans de defensa fitosanitària autoritzats per la legislació vigent, establits en el registre corresponent del ministeri competent en matèria de sanitat vegetal. Els operaris de l'empresa que se'n facen càrrec hauran de tindre carnet d'usuari professional de productes fitosanitaris de nivell adequat, segons la legislació vigent.  
b) Tècniques físiques, solarització i biofumigació, respectant el procediment aprovat per la Direcció General d'Agricultura, Ramaderia i Pesca. En el cas de la biofumigació, el termini per a realitzar-la serà des de la segona quinzena de juny fins a la primera quinzena de setembre.  
  
6. Protectors que envolten la planta: protecció per a cada planta per a assegurar la seua integritat i que s'ha de mantindre almenys durant l'any següent a la plantació.  
7. Parcel·la de vinya: És la superfície determinada de terreny on un sol explotador o viticultor cultiva la vinya, formada per un conjunt de recintes amb una o diverses referències alfanumèriques, representada gràficament en el Sistema d'Informació Geogràfica de Parcel·les (SIGPAC).  
8. Subparcel·la vitícola: Superfície contínua de terreny plantat de vinya o de la qual se sol·licita la plantació de vinya en un mateix any i en una mateixa varietat. Pot estar formada per un o diversos recintes de SIGPAC, per part d'un recinte SIGPAC o per una combinació d'aquests.  
9. Operació anual: A l'efecte de la mesura de reestructuració i reconversió, es considerarà com un conjunt d'accions per a la reestructuració i/o reconversió que finalitzaran en l'exercici financer següent al qual se sol·licita l'ajuda, i per a la qual ha de sol·licitar-se el pagament de l'ajuda dins del termini que haja establit la comunitat autònoma per a presentar la sol·licitud de pagament d'aquell exercici.  
10. Interlocutor davant de l'Administració: És la persona, física o jurídica, autoritzada per a presentar de manera col·lectiva les sol·licituds i emplenar-les a través de l'aplicació informàtica dissenyada a aquest efecte, així com per a lliurar i rebre la documentació relacionada amb aquestes sol·licituds, tant físicament com telemàticament.  
11. Explotació prioritària: Les explotacions agràries familiars i les associatives que reunisquen, segons els casos, els requisits establits pels articles del 4 al 6 de la Llei 19/1995, de 4 de juliol, de modernització de les explotacions agràries, inscrites en el registre creat a aquest efecte.  
  
12. Titularitat compartida: Unitat econòmica, sense personalitat jurídica i susceptible d'imposició a efectes fiscals, que es constitueix per un matrimoni o una parella unida per una relació d'afectivitat anàloga per a la gestió conjunta de l'explotació agrària, segons el que s'estableix en la Llei 35/2011, de 4 d'octubre, sobre la titularitat compartida de les explotacions agràries, inscrita en el registre creat a aquest efecte.  
13. Superfície vitícola abandonada: Superfície plantada de vinya que des de fa més de cinc anys no està subjecta a un cultiu regular per a obtindre un producte comercialitzable, l'arrancada de la qual ja no dona dret al productor a obtindre una autorització de replantació de conformitat amb l'article 66 del Reglament (UE) 1308/2013 del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els Reglaments (CEE) n.° 922/72, (CEE) n.° 234/79, (CE) n.° 1037/2001 i (CE) n.° 1234/2007.  
  
Apartat 3. Beneficiaris: requisits i obligacions  
1. Beneficiaris  
Es podran acollir a l'ajuda a la reestructuració i reconversió de vinyes a l'empara d'aquesta convocatòria els viticultors i futurs viticultors les vinyes dels quals es destinen a la producció de raïm per a vinificació i que complisquen els requisits d'admissibilitat establits en l'article 5 del Reial decret 905/2022 i en aquesta convocatòria, així com el que es disposa en l'article 11 de la Llei 38/2003, de 17 de novembre, general de subvencions, i el que s'estableix en la normativa vigent en matèria del sector vitivinícola per a totes les superfícies de vinya de la seua explotació.  
També podran accedir a la condició de beneficiàries les comunitats de béns que, fins i tot sense personalitat jurídica, puguen dur a terme els projectes, les activitats o els comportaments o es troben en la situació que motiva la concessió de la subvenció, d'acord amb el que s'estableix en l'article 11.3 de la Llei 38/2003, de 17 de novembre, general de subvencions.  
No podran ser beneficiaris:  
a) Aquells viticultors que contravinguen la normativa vigent en matèria de plantacions de vinya, per a qualsevol de les superfícies de vinya de la seua explotació.  
b) Els viticultors les sol·licituds d'ajuda dels quals hagen sigut aprovades en convocatòries anteriors del Programa de suport al sector vitivinícola (PASVE) 2019-2023 o de la Intervenció sectorial vitivinícola (ISV) 2024-2027, segons corresponga, no podran accedir a l'ajuda en les dues convocatòries següents si:  
i) Van renunciar a l'ajuda d'una operació sol·licitada una vegada aprovada, excepte que comunicaren la renúncia durant el mes següent a la notificació de l'aprovació de l'ajuda, d'acord amb el que s'estableix en l'article 5.2 del Reial decret 905/2022, així com en el Reial decret 1363/2018, de 2 de novembre, per a l'aplicació de les mesures del Programa de suport 2019-2023 al sector vitivinícola espanyol, segons corresponga.  
ii) No van sol·licitar el pagament d'una operació aprovada, una vegada finalitzat el termini establit en la resolució de la convocatòria per a presentar la sol·licitud de pagament, dins del segon exercici financer posterior a aquell en què es va sol·licitar l'ajuda.  
iii) No van executar una operació aprovada per a la qual van sol·licitar el pagament.  
Aquests tres supòsits no seran aplicables en els casos de força major o circumstàncies excepcionals esmentats en l'article 3 del Reglament (UE) 2021/2116 del Parlament Europeu i del Consell, de 2 de desembre de 2021.  
c) Les persones sol·licitants que hagen sigut sancionades en ferm per l'autoritat competent en matèria d'aigua per fer un ús il·legal d'aquest recurs no rebran cap import per a la reestructuració i reconversió de vinyes en aquelles hectàrees de regadiu per a les quals les hagen sol·licitades. A aquest efecte, amb caràcter previ a la selecció d'operacions, l'òrgan gestor obtindrà de les autoritats competents en matèria d'aigua la llista de persones físiques o jurídiques o ens sense personalitat jurídica sancionats per haver fet un ús il·legal d'aquest recurs.  
  
  
2. Requisits i obligacions  
a) Els viticultors només podran estar inclosos com a beneficiaris en una única sol·licitud.  
b) Les persones beneficiàries han de complir les obligacions recollides en l'article 13 de la Llei 38/2003, de 17 de novembre, general de subvencions.  
c) En el cas que se sol·licite l'ajuda per a l'operació de reestructuració prevista en aquesta convocatòria, les parcel·les a arrancar, els drets, i/o les autoritzacions aportats han d'estar inscrits en el Registre vitícola de la Comunitat Valenciana en la seua fitxa d'explotació en la data de finalització del termini de presentació de sol·licituds.  
d) Per a poder sol·licitar les ajudes per a les operacions de transformació de vas a espatlera i sobreempelt, previstes en aquesta convocatòria, les persones interessades han de figurar en el Registre vitícola de la Comunitat Valenciana com a explotadores de les parcel·les de vinya per a les quals se sol·licita l'ajuda o haver sol·licitat el canvi de titularitat abans de l'inici del termini de presentació de sol·licituds. Així mateix, tota la informació que apareix en el Registre vitícola de la Comunitat Valenciana (superfície, varietat, any de plantació, situació i drets, o qualsevol circumstància que puga ser susceptible d'actualització) ha d'estar actualitzada en el moment de la presentació de la sol·licitud d'ajuda.  
  
Apartat 4. Operacions subvencionables  
1. Les operacions subvencionables són les establides en l'article 6.1 del Reial decret 905/2022.  
2. No podran acollir-se a aquest règim d'ajudes, a més dels casos prevists en l'article 5.3 del Reial decret 905/2022, les activitats següents:  
a) Les operacions realitzades en la superfície dels recintes que es troben afectats per una via pecuària classificada o delimitada d'acord amb la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
b) El canvi de sistema de conducció de vas a espatlera en parcel·les de vinya amb cultiu associat o en aquelles parcel·les on la vinya tinga una edat inferior a quatre anys en el moment de la sol·licitud, segons l'article 6.4.III del Reial decret 905/2022.  
3. Conforme al que s'estableix en l'article 6 i l'annex II del Reial decret 905/2022, les operacions subvencionables, les característiques i els objectius globals perseguits a la Comunitat Valenciana per a la present convocatòria són:  
3.1. Replantació amb sistema de conducció o sense:  
Aquesta operació requerirà, un canvi de varietat, del sistema de cultiu, o d'ambdós, respecte al que hi haguera en la superfície original, excepte en els casos en què hi haja una reubicació de la vinya.  
Podrà incloure les accions indicades en l'annex II d'aquesta resolució i haurà de perseguir un o més dels objectius globals establits en l'annex I d'aquesta resolució, depenent de si compleix una o diverses de les característiques següents:  
- Característiques a), b), c), e), i).  
- Cap de les característiques anteriors.  
3.2. Reconversió de vinyes per canvis de varietat: sobreempelt o empelt sobre peu franc:  
Aquesta operació podrà incloure les accions indicades en l'annex II d'aquesta resolució i perseguir un o més dels objectius globals establits en l'annex I d'aquesta resolució, depenent de si compleix una o diverses de les característiques següents:  
- Característica j).  
- Cap de les característiques anteriors.  
3.3. Millora de tècniques de gestió:  
Aquesta operació suposa un canvi de sistema de conducció de vas a espatlera i podrà incloure les accions indicades en l'annex II d'aquesta resolució i perseguir un o més dels objectius globals establits en l'annex I d'aquesta resolució, depenent de si compleix una o diverses de les característiques següents:  
- Característica l).  
3.4. Replantació per arrancada obligatòria per motius sanitaris o fitosanitaris per ordre de l'autoritat competent: podrà concedir-se ajuda a la replantació a viticultors que hagen sigut obligats a arrancar una superfície de vinya per motius sanitaris o fitosanitaris per haver-ho establit l'autoritat competent de la comunitat autònoma, d'acord amb el que s'estableix en l'article 6.4 apartat IV del Reial decret 905/2022.  
  
Les característiques que s'han de complir en cada tipus d'operació es descriuen en l'annex I de la present resolució.  
  
Apartat 5. Tipus i quantia de l'ajuda  
1. El càlcul de l'import de l'ajuda s'ha realitzat conforme al que s'estableix en l'article 13 del Reial decret 905/2022.  
2. Es podran concedir ajudes per a:  
a) Compensar els viticultors per la pèrdua d'ingressos deguda a l'execució de l'operació. Aquesta compensació es concedirà d'acord amb el que s'estableix en l'article 13.2.b i l'annex VI del Reial decret 905/2022. Per a aquesta convocatòria, s'ha establit en l'àmbit de la Comunitat Valenciana aquesta compensació en els següents imports: 403,85 €/ha, que suposen una compensació del 25 % de la pèrdua d'ingressos, i 533,08 €/ha, corresponents al 33 %, tal com es recull en l'annex IV de la present resolució.  
b) Contribuir als costos per les operacions de la reestructuració i reconversió de vinyes, que únicament podrà efectuar-se per a les accions recollides en l'annex I del Reial decret 905/2022 i segons el que s'estableix en l'annex IV del mateix reial decret, excepte l'anivellament del terreny i l'abancalament, que no són subvencionables a la Comunitat Valenciana.  
Serà el resultat d'aplicar als costos de les operacions els següents percentatges d'ajuda:  
- El 50 % per a les operacions de replantació després de l'arrancada obligatòria per motius sanitaris o fitosanitaris. S'aplica en totes les operacions realitzades per aquest motiu.  
- El 50 % per a aquelles operacions, excepte les que es realitzen per arrancada obligatòria per motius sanitaris o fitosanitaris, les persones beneficiàries de les quals complisquen algun dels criteris següents:  
1r. Estar inscrites en el Registre d'operadors de producció ecològica per al cultiu de la vinya.  
2n. Estar inscrites en el Registre d'operadors de producció integrada en el cultiu de la vinya.  
3r. Formar part d'una ATRIA (agrupació de tractament integrat en l'agricultura).  
4t. No tindre més de 40 anys l'any de presentació de la sol·licitud.  
  
5é. Haver contractat una assegurança agrària en la seua explotació per al cultiu de la vinya l'any natural immediatament anterior a la sol·licitud d'ajuda.  
- El 45 % per a la resta de les operacions no esmentades en els apartats anteriors.  
3. A la Comunitat Valenciana, en compliment de l'article 13.5 del Reial decret 905/2022, s'estableix que el pagament de l'ajuda per als costos produïts es realitzarà sobre la base dels justificants presentats per les persones beneficiàries. S'han establit els valors dels imports màxims per a cadascuna de les accions subvencionables, que s'inclouen en l'annex II de la present resolució, i s'han comunicat a la Subdirecció General de Fruites i Hortalisses i Vitivinicultura, com s'estableix en l'article 13.7 del Reial decret 905/2022.  
4. L'import de l'ajuda per les accions subvencionables executades per les persones beneficiàries es calcularà a partir de l'import menor obtingut entre l'import corresponent als justificants de pagament, amb l'IVA exclòs, presentats per les persones beneficiàries i l'import màxim subvencionable.  
Així mateix, es podran pagar les contribucions en espècie en forma de provisió de treball que no haja sigut objecte de cap pagament en efectiu justificat amb factures i justificants de pagament, segons el que s'estableix en l'article 75 del Reial decret 905/2022.  
A aquest efecte, són aplicables els imports màxims per contribucions en espècie per a cada acció del cost horari de la mà d'obra i de la maquinària, prestada o del mateix viticultor, per unitat de superfície que s'estableixen en l'annex III d'aquesta resolució.  
A la Comunitat Valenciana, les actuacions que es poden realitzar pel mateix viticultor amb mitjans propis són les següents: arrancada, preparació del sòl, desempedregament, plantació, col·locació del protector de plantes joves, poda de la vinya, col·locació de l'espatlera i realització del sobreempelt.  
En cas d'utilitzar material de segona mà, únicament serà subvencionable la col·locació del material, d'acord amb l'article 16.4 del Reial decret 905/2022.  
D'acord amb el que s'estableix en l'article 75 del Reial decret 905/2022, quan l'ajuda s'abone sobre la base de justificants presentats, haurà de complir-se que l'ajuda abonada per les contribucions en espècie no haurà de superar la resta de despeses subvencionables de l'operació.  
Així mateix, en cas de declaració d'ús de maquinària per a la realització d'operacions amb mitjans propis, ha de verificar-se mitjançant controls sobre el terreny previs al pagament la disponibilitat d'aquests equips.  
  
Apartat 6. Sol·licitud d'autorització per a exercir com a interlocutor  
La persona, física o jurídica, que vulga exercir com a interlocutor davant de l'Administració, per a la present Intervenció sectorial del vi 2024-2027, per a presentar i emplenar de manera col·lectiva sol·licituds a través de l'aplicació informàtica dissenyada a aquest efecte, així com per a lliurar i rebre la documentació relacionada amb aquestes sol·licituds, tant físicament com telemàticament, ha de sol·licitar l'autorització davant de la Direcció General d'Agricultura, Ramaderia i Pesca, presentant la corresponent sol·licitud a través del model normalitzat publicat en la següent adreça electrònica: sede.gva.es/es/proc817.  
Una vegada autoritzats, els interlocutors poden accedir a l'aplicació, a través de la següent adreça electrònica: https://picassa.gva.es/picassa/anuncios, identificant-se mitjançant qualsevol sistema de signatura electrònica admés per la seu electrònica de la Generalitat.  
  
Apartat 7. Sol·licitud d'ajuda, termini i forma de presentació  
1. Els sol·licitants que vulguen acollir-se a l'ajuda de reestructuració i reconversió de vinyes a l'empara d'aquesta convocatòria han de presentar les seues sol·licituds d'ajuda a partir de l'endemà de la publicació de l'extracte de la present convocatòria en el Diari Oficial de la Generalitat Valenciana, i el termini finalitzarà el 23 d'abril.  
2. Les sol·licituds es poden presentar de manera individual o col·lectiva. En el cas que es presenten de manera col·lectiva, s'ha de realitzar a través d'un interlocutor autoritzat, segons es descriu en l'apartat 6 d'aquesta resolució.  
3. Per a la presentació de les sol·licituds de manera col·lectiva es requereix un mínim de cinc sol·licitants individuals.  
4. Per a l'emplenament i la presentació de les sol·licituds d'ajuda, tant presentades de manera individual com de manera col·lectiva, s'ha d'utilitzar l'aplicació informàtica dissenyada a aquest efecte per la Conselleria d'Agricultura, Desenvolupament Rural, Emergència Climàtica i Transició Ecològica, a través de l'adreça electrònica següent: https://picassa.gva.es/picassa/anuncios, d'acord amb el que s'estableix en l'article 7 del Reial decret 905/2022.  
Per a accedir de forma telemàtica a l'aplicació, la persona sol·licitant haurà de disposar de signatura electrònica avançada, siga amb el certificat qualificat de representant d'entitat (si és persona jurídica) o amb el certificat reconegut per a ciutadans (si és persona física), ambdós emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede\_certificados).  
5. Els sol·licitants han d'aportar la informació mínima establida en l'article 8 del Reial decret 905/2022, d'acord amb el model de sol·licitud normalitzat disponible en l'esmentada aplicació informàtica.  
6. Les sol·licituds han de ser signades electrònicament amb el certificat digital de la persona física o jurídica que presenta la sol·licitud, del seu representant legal o d'una persona degudament autoritzada.  
7. D'acord amb el que estableix l'article 68.4 de la Llei 39/2015, d'1 d'octubre, si es presenta una sol·licitud presencialment es requerirà la persona interessada perquè l'esmene presentant-la electrònicament. A aquest efecte, es considera com a data de presentació de la sol·licitud aquella en què haja sigut realitzada l'esmena.  
8. Es verificarà el contingut mínim de les sol·licituds d'ajuda mitjançant l'aplicació informàtica dissenyada a aquest efecte per la Conselleria d'Agricultura, Desenvolupament Rural, Emergència Climàtica i Transició Ecològica, i s'acceptaran per a ser tramitades només aquelles sol·licituds que superen aquesta fase de comprovació informàtica, sense que això en supose l'aprovació.  
9. No s'acceptaran aquelles sol·licituds que es presenten fora del termini establit en la convocatòria, i la seua inadmissió es resoldrà i es notificarà a les persones interessades en els termes previstos en els articles 40 i següents de la Llei 39/2015, del procediment administratiu comuna de les administracions públiques.  
10. Quan les persones interessades necessiten donar d'alta o modificar un compte bancari per a la percepció de les ajudes convocades, aquesta actuació es podrà realitzar de manera telemàtica a través de la seu electrònica de la Generalitat (sede.gva.es/proc22648).  
  
Apartat 8. Documentació i declaració responsable de la sol·licitud  
1. L'aportació de la sol·licitud d'ajuda, juntament amb la documentació requerida que a continuació es detalla, s'ha de realitzar a través de l'esmentada aplicació informàtica PICASSA:  
a) Croquis amb la identificació de les superfícies de les parcel·les o subparcel·les del Registre vitícola de la Comunitat Valenciana objecte de reestructuració i/o reconversió. I si és el cas, de les parcel·les o subparcel·les que s'han d'arrancar.  
b) Autorització del propietari de les vinyes que seran reestructurades i/o reconvertides a favor de l'explotador per a fer els treballs i percebre les subvencions, si és el cas, d'acord amb el model normalitzat publicat en l'adreça electrònica següent: sede.gva.es/es/proc817.  
c) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
d) L'òrgan gestor del procediment té potestat per a consultar les següents dades: dades d'estar al corrent amb la Tresoreria de la Seguretat Social, dades d'identitat de la persona sol·licitant o, si és el cas, del seu representant legal, poders notarials, dades cadastrals, dades del registre d'explotacions agrícoles, dades d'assegurances agràries, dades d'operadors de producció ecològica i integrada i dades d'estar integrat en ATRIA. Tanmateix, si la persona interessada vol oposar-se a això, és imprescindible que indique la informació concreta de la consulta a la qual s'oposa i els motius que ho justifiquen. Si s'oposa, queda obligada a aportar els documents acreditatius corresponents.  
f) Qualsevol document que acredite la propietat de les parcel·les, segons la legislació vigent, en cas d'oposar-se al fet que l'Administració obtinga la informació directament del cadastre.  
g) Document de domiciliació bancària quan es tracte d'una alta o modificació del compte bancari, llevat que s'utilitze el tràmit telemàtic previst en la seu electrònica de la Generalitat (sede.gva.es/proc22648) només en els casos en què no figuren donats d'alta en el Registre de tercers de l'Agència Valenciana de Foment i Garantia Agrària.  
  
h) Document que acredite la representació per a aquells casos en què siga necessari. No serà necessari aportar aquest document quan la representació s'atorgue a través del Registre de representants de l'ACCV (https://www.accv.es/servicios/registro-de-representantes/) i la persona interessada no s'opose a la seua consulta per l'òrgan gestor.  
Quan es tracte d'entitats amb personalitat jurídica, ha d'aportar-se la següent documentació si la persona interessada s'oposa a la seua consulta per l'òrgan gestor:  
- Estatuts o normes de constitució de la societat inscrites en el registre corresponent.  
- Certificat de l'òrgan competent en què s'acorde sol·licitar l'ajuda.  
  
- Poders i/o acord de representació.  
En cas de comunitats de béns o agrupacions de persones físiques o jurídiques que no tinguen personalitat jurídica, s'han de fer constar els compromisos d'execució assumits per cada membre de l'agrupació, i aportar els poders del representant o apoderat únic de l'agrupació.  
  
i) Autorització per a signar la sol·licitud d'ajuda en cas de no ser la persona interessada.  
j) Si la persona sol·licitant pertany a un grup empresarial (una societat matriu i empreses filials), haurà d'aportar la informació establida en l'article 44 del Reglament 2022/128, d'acord amb el model normalitzat publicat en la següent adreça electrònica: sede.gva.es/es/proc817.  
  
k) Declaració responsable, d'acord amb el que es preveu en l'article 13.3 bis de la Llei 38/2003, de 17 de novembre, en els termes previstos en l'article 26 del Reial decret 887/2006, de 21 de juliol, del Reglament general de subvencions.  
j) Si és el cas, d'acord amb el que es preveu en l'article 13.3 bis de la Llei 38/2003, de 17 de novembre, un certificat emés per un auditor inscrit en el Registre oficial d'auditors de comptes que acredite el seu compliment per la persona sol·licitant, amb independència de qualsevol finançament per al cobrament anticipat de l'empresa proveïdora. A aquest efecte, si de l'informe d'auditoria dels últims comptes anuals es dedueix un compliment del 100 % dels terminis de pagament a proveïdors per part de la persona sol·licitant, bastarà un certificat emés per l'auditor que indique que en el seu treball d'auditoria ha realitzat procediments per a obtindre evidència de la correcció del contingut de la memòria dels comptes anuals com a certificació de compliment del requisit de l'article 13.3 bis. En cas que no siga possible emetre aquest certificat (perquè no hi ha comptes anuals auditats o perquè aquests reflecteixen un percentatge de compliment de terminis de pagament a proveïdors inferior al 100 %), es presentarà un certificat basat en un informe de procediments acordats, que acredite que la persona sol·licitant en el moment de la presentació de la sol·licitud d'ajuda no té cap factura pendent de pagament en la qual s'hagen superat els terminis legals de pagament. Aquest certificat no podrà tindre en cap cas una antiguitat superior a un mes anterior a la data de presentació de la sol·licitud.  
L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
2. El formulari de sol·licitud incorpora les següents declaracions responsables i compromisos, que han de ser subscrits en tot cas per la persona sol·licitant o el seu representant legal o persona autoritzada per a signar la sol·licitud.  
2.1. Declaració responsable de:  
- No estar incursa en cap de les prohibicions per a obtindre la condició de persona beneficiària establides en l'article 13 de la Llei 38/2003, general de subvencions.  
- Complir els requisits exigits per a obtindre la condició de persona beneficiària de l'ajuda.  
- Estar al corrent en les obligacions fiscals, incloent-hi les de l'Administració de la Comunitat Valenciana i les de la Seguretat Social.  
  
- No haver sol·licitat o obtingut per a la mateixa superfície i finalitat altres ajudes de qualsevol administració pública.  
- Complir la normativa d'integració laboral de persones amb discapacitat o, si és el cas, l'exempció d'aquesta obligació, conforme al Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
- Disposar d'un pla d'igualtat efectiva de dones i homes, si és el cas, d'acord amb el que s'estableix en l'article 20 de la Llei 9/2003, de 2 d'abril, de la Generalitat, per a la igualtat entre dones i homes, i en l'article 45 de la Llei orgànica 3/2007, de 22 de març, per a la igualtat efectiva de dones i homes, modificat per l'article 1.1 del Reial Decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació.  
  
- Conéixer i complir la normativa vitivinícola vigent, i, per tant, acceptar l'obligació de reintegrar l'ajuda percebuda en cas d'incompliment.  
- Haver informat les persones de les quals aporten dades de caràcter personal en el procediment administratiu dels següents punts:  
a) La comunicació d'aquestes dades a l'Administració per a ser tractades en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver obtingut aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
2.2. Compromisos:  
- Realitzar les mesures ressenyades en la sol·licitud en les condicions i els terminis indicats en el cas que la sol·licitud siga aprovada i l'ajuda resolta favorablement.  
- Acceptar el compromís de mantindre en cultiu les parcel·les reestructurades o reconvertides durant deu campanyes a comptar de la campanya següent a aquella en què es va sol·licitar el pagament.  
- Acceptar, en cas de complir la característica c) de l'article 6.4 del Reial decret 905/2022, el compromís de no instal·lar el sistema de reg durant deu campanyes a comptar de la campanya següent a aquella en què es va sol·licitar el pagament.  
- Facilitar la realització dels controls, tant administratius com sobre el terreny, que haja d'efectuar la Conselleria d'Agricultura, Desenvolupament Rural, Emergència Climàtica i Transició Ecològica per a verificar el compliment de les condicions i requisits que estableix la legislació vigent tant per a l'autorització de les plantacions com per a la concessió i el pagament de les ajudes.  
3. En el formulari de sol·licitud d'ajuda la persona sol·licitant emplenarà els criteris de prioritat que complisca dels previstos en l'annex V.  
Els criteris de prioritat es consideraran complits quan la persona sol·licitant de l'ajuda figure inscrita en el registre corresponent en la data d'obertura de termini de sol·licitud d'aquestes ajudes, d'acord amb l'article 9 del Reial decret 905/2022.  
4. L'òrgan gestor del procediment podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
Apartat 9. Requisits de les sol·licituds  
Els requisits de les sol·licituds, a més dels establits en l'article 8 del Reial decret 905/2022, són:  
1. La superfície total reestructurada en el marc d'una operació de reestructuració de vinya ha de ser, almenys, de 0,5 hectàrees.  
Pot ser inferior a 0,5 hectàrees si és adjacent a una altra parcel·la de vinya del mateix titular o viticultor.  
En els casos en què l'operació es limite a accions de sobreempelt o de canvi de vas a espatlera, la superfície mínima serà la inicial.  
  
2. La superfície màxima per sol·licitud serà de 25 hectàrees per viticultor i any.  
3. En les parcel·les de vinya amb cultiu associat se'n pot admetre la reestructuració sempre que la plantació es realitze només de vinya. En aquest cas, únicament poden utilitzar-se les autoritzacions de plantació de vinya generades per la superfície que ocupava la vinya, i s'han d'aportar la resta necessària per a arribar a la superfície a plantar.  
4. Serà obligatòria en totes les plantacions la utilització de portaempelts certificats.  
5. En aplicació de l'article 94.3 del Reial decret 1047/2022, les acciones de desinfecció i/o desempedregament han de comunicar-se davant de la corresponent direcció territorial amb una antelació de quinze dies pel viticultor o explotador, a través del model normalitzat publicat en la següent adreça electrònica: sede.gva.es/es/proc817. Si no es comunica, o es comunica en un termini que impossibilite el control, no poden ser certificades i no seran pagades.  
6. Per a les parcel·les que han realitzat l'acció de col·locació de protectors de plantes joves i en aquells casos en què es considere imprescindible la seua retirada sense haver passat el període establit d'un any pel fet que el protector impedeix el normal desenvolupament vegetatiu de la planta i pot causar danys irreparables en la vinya, s'admet la retirada del protector, prèvia sol·licitud per part de la persona interessada a través del model normalitzat publicat en la següent adreça electrònica: sede.gva.es/es/proc817, reservant-se l'Administració la possibilitat de realitzar un control previ a l'autorització de retirada.  
  
Apartat 10. Inici de les operacions incloses en les sol·licituds d'ajuda.  
  
A fi de possibilitar els controls ex ante definits en l'article 94.1 del Reial decret 1047/2022, les persones sol·licitants d'ajuda que vulguen iniciar l'execució de les operacions incloses en la seua sol·licitud d'ajuda prèviament a la resolució de la convocatòria, han de sol·licitar-ho una vegada presentada la sol·licitud d'ajuda, d'acord amb el model normalitzat publicat en la següent adreça electrònica: sede.gva.es/es/proc817, a fi de permetre que, si és el cas, puguen ser objecte del control previ sobre el terreny.  
A aquest efecte, aquesta sol·licitud ha de presentar-se amb una antelació mínima de deu dies respecte a la data prevista per a iniciar l'arrancada i de quinze dies per a la resta d'accions incloses en la sol·licitud.  
En tot cas, la possibilitat d'iniciar l'execució de les operacions incloses en la sol·licitud d'ajuda de manera prèvia a la resolució de la convocatòria no suposa cap compromís per part de la Conselleria respecte al sentit d'aquesta resolució.  
  
Apartat 11. Admissibilitat, priorització i aprovació de les sol·licituds  
  
1. Una vegada acceptades les sol·licituds per a tramitar-les, i en aplicació dels articles 5 i 8 del Reial decret 905/2022, es realitzaran els controls documentals i administratius establits. En el cas que la sol·licitud no complisca els requisits exigits o que no queden prou acreditats, es requerirà la persona interessada perquè en un termini de deu dies esmene la falta, aporte els documents preceptius, o formule les al·legacions que estime pertinents, amb la indicació que si no ho fa es considerarà que desisteix de la seua petició, prèvia resolució, de conformitat amb el que es disposa en l'article 68 de la Llei 39/2015, del procediment administratiu comú de les administracions públiques.  
  
2. Priorització de les sol·licituds admeses  
D'acord amb l'article 9 del Reial decret 905/2022, una vegada admeses les sol·licituds s'elaboraran dues llistes:  
a) La primera inclourà les operacions de replantació després de l'arrancada obligatòria per motius sanitaris i fitosanitaris ordenades prenent com a base la puntuació obtinguda aplicant la ponderació dels criteris de prioritat en l'àmbit nacional establits en l'article 9.1 del Reial decret 905/2022.  
b) La segona inclourà la resta d'operacions de reestructuració i reconversió de vinyes ordenades prenen com a base la puntuació obtinguda en aplicar la ponderació dels criteris de prioritat nacionals i autonòmics establits en l'annex V d'aquesta resolució.   
En cas d'empat en la puntuació, en qualsevol de les dues llistes, es tindrà en compte la superfície admissible de cada sol·licitud d'ajuda i es concedirà prioritat a les sol·licituds que tinguen un valor major d'aquesta superfície.  
3. Desistiments  
Les persones sol·licitants poden comunicar el desistiment d'operacions/accions incloses en sol·licituds que encara no hagen sigut aprovades. El desistiment ha d'identificar el viticultor i l'operació o acció objecte de desistiment.  
4. Assignació fons  
La Conferència Sectorial d'Agricultura i Desenvolupament Rural, d'acord amb el que s'estableix en l'article 10 del Reial decret 905/2022, comunicarà per a cada exercici financer les disponibilitats financeres per a la reestructuració i reconversió de vinya que corresponen a la Comunitat Valenciana, que seran distribuïdes d'acord amb el punt 4 d'aquest article.  
5. Aprovació de les sol·licituds  
La Direcció General d'Agricultura, Ramaderia i Pesca, per delegació del director de l'Agència Valenciana de Foment i Garantia Agrària, de conformitat amb el que es disposa en l'Acord de 13 de setembre de 2011 pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua (DOGV 6629, 13.10.2011), emetrà una resolució de concessió de l'ajuda, d'acord amb el que s'estableix en l'article 11 del Reial decret 905/2022.  
En primer lloc, s'aprovaran les operacions de la primera llista per ordre decreixent de puntuació i com a màxim fins a esgotar el 15 % dels fons assignats en la Conferència Sectorial per a cada comunitat autònoma, segons el que s'estableix en l'article 41 del Reglament delegat (UE) 2022/126 de la Comissió, de 7 de desembre de 2021.  
En segon lloc, s'aprovarà la resta de les operacions de reestructuració i reconversió de vinyes de la segona llista fins a esgotar els fons assignats en la Conferència Sectorial per a cada comunitat autònoma.  
  
El termini màxim per a la resolució de la convocatòria és de sis mesos a comptar des de l'endemà de la celebració de la Conferència Sectorial, d'acord amb el que s'estableix en l'article 11.5 del Reial decret 905/2022.  
S'establirà una relació ordenada de totes les sol·licituds que, complint les condicions establides per a accedir a l'ajuda, no hagen pogut ser estimades inicialment per superar-se l'import màxim disponible per a aquesta convocatòria, amb la indicació de la puntuació atorgada a cadascuna segons els criteris de valoració previstos.  
  
En aquest supòsit, si alguna de les persones beneficiàries renuncia a la subvenció dins del termini d'un mes des de la notificació de l'aprovació de l'ajuda, l'òrgan concedent podrà acordar, sense necessitat d'una nova convocatòria, la concessió de la subvenció a la persona sol·licitant o sol·licitants següents a aquella en ordre de la seua puntuació, sempre que amb la renúncia per part d'alguna de les persones beneficiàries s'haja alliberat crèdit suficient per a atendre, almenys, una de les sol·licituds denegades.  
D'acord amb el que s'estableix en la Llei 38/2003, general de subvencions, la resolució de la convocatòria es publicarà en el lloc web de l'Agència Valenciana de Foment i Garantia Agrària.  
Aquesta resolució posa fi a la via administrativa i contra aquesta es pot interposar recurs de reposició davant del mateix òrgan que la va dictar en el termini d'un mes a comptar des de l'endemà de notificar-se, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant dels jutjats contenciosos administratius de València en el termini de dos mesos comptats de l'endemà de notificar-se o publicar-se, de conformitat amb el que es preveu en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Apartat 12. Sol·licitud i documentació per al pagament de l'ajuda  
1. D'acord amb el que s'estableix en l'article 16 del Reial decret 905/2022, una vegada finalitzades les operacions, la persona beneficiària ha de presentar una sol·licitud per al pagament de l'ajuda, com a molt tard el 31 de maig de 2024 inclusivament, mitjançant el model normalitzat disponible en l'aplicació informàtica a través de l'adreça electrònica següent: https://picassa.gva.es/picassa/anuncios, de la mateixa forma que s'estableix per a l'emplenament i la presentació de les sol·licituds d'ajuda en els números 4, 5, 6 i 7 de l'apartat 7 d'aquesta resolució. No s'acceptarà cap sol·licitud de pagament fora del termini establit en el present apartat. Les operacions que no finalitzen l'execució en aquest termini no podran ser pagades, excepte que siga per causa de força major o circumstàncies excepcionals.  
2. Documentació que acompanya la sol·licitud de pagament  
D'acord amb el que s'estableix en l'article 78 del Reial decret 905/2022, la persona beneficiària ha d'aportar, almenys, una còpia de les factures i justificants dels pagaments que haja realitzat; no poden considerar-se subvencionables les despeses pagades en efectiu.  
a) Ha d'aportar-se una factura per subparcel·la aprovada i per acció, o bé detallar-se en la factura l'import corresponent a cada subparcel·la i acció. Les factures han d'indicar el municipi, el polígon, la parcel·la, la subparcel·la i el recinte a què es destinen els materials o les accions realitzades.  
- En les factures de materials s'ha de detallar el material utilitzat, així com les unitats emprades.  
- En les factures de plantes s'ha d'indicar el tipus de material vegetal adquirit, és a dir, el nom i el passaport fitosanitari del viver de procedència i el nombre de plantes i varietat utilitzada.  
b) Totes les factures han de ser emeses a nom de la persona beneficiària que sol·licita el pagament de l'ajuda.  
c) Juntament amb les factures s'ha d'aportar un justificant del pagament mitjançant transferència bancària on s'indique la referència de la factura, el nom de la persona titular de l'expedient i la identificació de la despesa.  
d) Si la persona sol·licitant pertany a un grup empresarial (una societat matriu i empreses filials) haurà d'aportar la informació establida en l'article 44 del Reglament 2022/128, d'acord amb el model normalitzat publicat en la següent adreça electrònica: sede.gva.es/es/proc817.  
3. Quan les accions siguen realitzades mitjançant una provisió de treball (mitjans propis) que no puga ser justificada amb factures, la persona beneficiària haurà d'aportar un comunicat d'hores en què s'identifique el viticultor i els treballadors emprats i es justifique el temps invertit en la realització de cada acció, així com una declaració que indique si la maquinària utilitzada pertany a la persona beneficiària o ha sigut prestada. En qualsevol cas, sempre han de presentar-se les factures corresponents dels materials emprats.  
4. En el cas que la persona sol·licitant present la sol·licitud de pagament d'una operació després de la data establida, l'ajuda definitiva es reduirà un 20 %.  
Si es presenta la sol·licitud de pagament després del termini establit per al segon exercici financer posterior a aquell en què es va presentar la sol·licitud d'ajuda, la persona beneficiària perdrà el dret a cobrar l'ajuda.  
No obstant l'anterior, si el retard és per causes de força major o circumstàncies excepcionals no s'aplicaran les reduccions de l'ajuda previstes en aquest apartat.  
5. Si la sol·licitud no reuneix els requisits exigits, o no s'acompanya dels documents preceptius, es requerirà la persona sol·licitant o el representant de la sol·licitud col·lectiva, si és el cas, perquè en el termini de deu dies esmene la falta o aporte els documents preceptius, amb la indicació que si no ho fa es considerarà que ha desistit de la seua petició, prèvia resolució, de conformitat amb el que es disposa en l'article 68 de la Llei 39/2015, del procediment administratiu comú de les administracions públiques.  
  
Apartat 13. Controls  
1. La Conselleria d'Agricultura, Desenvolupament Rural, Emergència Climàtica i Transició Ecològica realitzarà els controls administratius i sobre el terreny que considere oportuns a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. A aquest efecte desenvoluparà les mesures de control d'acord amb el Reial decret 1047/2022 i amb el pla nacional de controls que elaborarà el Fons Espanyol de Garantia Agrària O.A. en col·laboració amb les comunitats autònomes.  
2. Totes les sol·licituds d'ajuda, les modificacions de les sol·licituds d'ajuda i les sol·licituds de pagament se sotmetran a controls administratius, tal com s'estableix en els articles del 72 al 74 del Reial decret 1047/2022.  
3. Els controls sobre el terreny implicaran visites a camp i tindran com a finalitat verificar que les sol·licituds de reestructuració i reconversió de vinya que es presenten i que s'executen compleixen les condicions per ser aprovades i pagar l'ajuda. En particular, aquests controls es duran a terme de manera que permeten comprovar que les operacions incloses en la sol·licitud han sigut efectivament executades en les parcel·les previstes, que els treballs realitzats han finalitzat i són conformes i, si és el cas, que la superfície mesurada de la parcel·la reestructurada està ben determinada. Cada control sobre el terreny portarà associada una acta d'inspecció, tenint en compte la normativa vigent a l'efecte de controls.  
Les verificacions a realitzar en camp són, entre altres:  
a) Determinació de la superfície subvencionable, per a la qual cosa es realitzarà un mesurament de la parcel·la reestructurada i, si és el cas, de la parcel·la arrancada seguint el mètode previst en l'article 42 del Reglament delegat (UE) 2022/126, de la Comissió, de 7 de desembre de 2021.  
D'acord amb aquest reglament, s'estableix que la superfície plantada de vinyes queda delimitada pel perímetre extern dels ceps, més un marge amb una amplària que corresponga a la meitat de la distància entre les fileres.  
Per a poder percebre l'ajuda, la superfície certificada per l'execució de les accions de preparació del sòl, desinfecció, desempedregament i espatlera de l'operació de reestructuració, així com en la de pas de vas a espatlera de l'operació de millora de tècniques de gestió i el sobreempelt de l'operació de reconversió de vinyes, haurà de ser igual a la superfície plantada, mesurada d'acord amb el que s'estableix en el paràgraf anterior, que se certifique a partir de la plantació realitzada.  
En el cas de l'acció d'arrancada dins de la sol·licitud de reestructuració, les parcel·les incloses com a inicials seran mesurades seguint el mateix mètode indicat anteriorment, però realitzant el mesurament sobre la parcel·la inicial, i serà aquesta la superfície que es tinga en compte per a calcular la quantia de l'ajuda per l'acció d'arrancada.  
b) El nombre de plantes teòric a l'hora d'emplenar la sol·licitud d'ajuda es calcula d'acord amb la superfície mesurada i el marc de plantació verificat en camp. El nombre de plantes subvencionable màxim és el nombre de plantes teòric amb una tolerància del 10 %, sense que se supere el nombre de plantes aprovades en la sol·licitud d'ajuda.  
c) S'ha de comprovar, en el cas de protecció de plantes joves, que disposen d'una protecció individual per cada planta de vinya que assegure la seua integritat.  
d) Es verificarà si els materials emprats en les accions sol·licitades són de segona mà, i en aquest cas únicament serà subvencionable la col·locació del material, d'acord amb l'article 16.4 del Reial decret 905/2022.  
e) No s'aplicaran reduccions en el nombre de plantes o en la superfície subvencionable a conseqüència d'un percentatge normal de falles, i es consideraria com a tal fins a un 5 %.  
  
Apartat 14. Pagament de l'ajuda a les persones beneficiàries  
1. El pagament de l'ajuda a les persones beneficiàries es realitzarà d'acord amb els requisits establits en l'article 78 del Reial decret 905/2022. L'import de les ajudes es determina d'acord amb el que s'estableix en l'article 13 d'aquest Reial decret 905/2022, una vegada que es comprove que l'operació s'ha executat totalment i s'ajusta a la sol·licitud aprovada o modificada d'acord amb l'article 15 del mateix reial decret.  
Perquè la plantació es considere agronòmicament viable no ha d'haver-hi un percentatge de falles superior al 5 %. En el cas de les operacions de sobreempelt o canvi del sistema de conducció, s'ha de comprovar que el percentatge de falles no invalida l'operació realitzada. En el cas d'haver-hi més d'un 5 % de falles, l'operació només es considera acabada en el moment de reposar-les.  
2. Si es comprova que alguna acció inclosa en la sol·licitud d'ajuda aprovada o, si és el cas, modificada, no s'ha executat, l'ajuda s'abonarà o es reduirà tenint en compte:  
a) Quan no s'hagen executat una o diverses accions per causes de força major o circumstàncies excepcionals, l'ajuda final es calcularà com la suma dels imports corresponents a les accions individuals que s'hagen executat totalment.  
b) Quan no s'hagen executat una o diverses accions per causes diferents de la força major o les circumstàncies excepcionals, però s'aconseguisca l'objectiu global de l'operació o programa, l'ajuda final es reduirà aplicant una penalització igual al 100 % de l'import corresponent a les accions que no s'hagen executat totalment. És a dir, l'ajuda final es calcularà com la suma dels imports corresponents a les accions individuals que s'hagen executat totalment, restant l'import que correspondria a les accions no executades.  
c) Quan no s'hagen executat una o diverses accions per causes diferents de la força major o les circumstàncies excepcionals i no s'aconseguisca l'objectiu global de l'operació o programa, no es concedirà cap ajuda.  
En el cas d'aplicar aquestes reduccions, si ja s'han abonat ajudes per accions individuals s'exigirà el reintegrament de les quantitats corresponents a aquestes accions, més els interessos corresponents.  
  
3. Si el viticultor no executa l'operació en la superfície total per a la qual es va aprovar l'ajuda, és a dir si la superfície objecte de pagament difereix de la superfície per a la qual es va aprovar l'ajuda, per al càlcul definitiu de l'import de l'ajuda es tindrà en compte la diferència entre la superfície aprovada o modificada i la superfície realment executada, de manera que:  
a) Si aquesta diferència no supera el 20 %, l'ajuda es calcularà sobre la base de la superfície determinada pels controls sobre el terreny.  
b) Si la diferència és superior al 20 %, però igual o inferior al 50 %, l'ajuda es calcularà sobre la base de la superfície determinada pels controls sobre el terreny i reduïda en el doble del percentatge de la diferència comprovada.  
c) Si la diferència és superior al 50 %, la persona beneficiària perdrà el dret a cobrar l'ajuda  
4. El pagament de l'ajuda a la persona beneficiària es realitzarà d'acord amb el que s'estableix en l'article 16.5 del Reial decret 905/2022, dins del mateix exercici financer en el qual es va presentar la sol·licitud de pagament o, com a molt tard, en un termini màxim d'un any des de la data de la presentació de la sol·licitud de pagament vàlida i completa, d'acord amb el que s'estableix en l'article 78.10 del Reial decret 905/2022, mitjançant una resolució d'autorització de pagament emesa per la persona titular de la Direcció General d'Agricultura, Ramaderia i Pesca, per delegació del director de l'Agència Valenciana de Foment i Garantia Agrària, de conformitat amb el que es disposa en l'Acord de 13 de setembre de 2011 pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua (DOGV 6629, 13.10.2011).  
El pagament haurà d'incloure l'import total de la compensació econòmica per pèrdua d'ingressos que li corresponga a aquesta operació segons l'annex VI del Reial decret 905/2022, independentment que la compensació siga per una o més campanyes.  
  
Apartat 15. Compromisos  
1. Excepte per causes de força major o circumstàncies excepcionals, segons es recull en l'article 3 del Reglament (UE) 2021/2116 del Parlament Europeu i del Consell, de 2 de desembre de 2021, i en els casos d'expropiació, les superfícies acollides a l'ajuda de reestructuració i reconversió de vinyes han d'estar en cultiu un període mínim de deu campanyes a comptar de la campanya següent a aquella en què es va sol·licitar el pagament. El seu incompliment obligarà la persona beneficiària de l'ajuda a la devolució de l'ajuda percebuda més els interessos legals corresponents.  
2. Acceptar, si és el cas, el compromís de no instal·lar el sistema de reg durant deu campanyes a comptar de la campanya següent a aquella en què es va sol·licitar el pagament en cas de complir la característica c): que implique un canvi a secà o que es mantinga la superfície de la vinya en secà, d'acord amb el que s'estableix en l'article 6.4 del Reial decret 902/2022.  
3. En cas de cessió o transmissió de les superfícies acollides al programa de reestructuració i reconversió, abans de finalitzar el compromís de mantindre el cultiu durant deu campanyes a comptar de la campanya següent a aquella en què es va sol·licitar el pagament, la persona cedent ha de comunicar-ho a l'Administració per a l'autorització. Així mateix, la persona ha de posar fefaentment en coneixement de l'adquirent que queda subjecta al compliment de mantindre en cultiu les superfícies transmeses acollides a aquestes ajudes.  
  
Apartat 16. Modificacions, subrogacions i renúncies  
a) Modificacions  
Les persones beneficiàries podran sol·licitar modificacions de les operacions inicialment aprovades, previstes en l'article 15 del Reial decret 905/2022, que podran ser de dos tipus:  
- Modificacions majors.  
- Modificacions menors.  
La presentació de les modificacions sempre ha de ser prèvies a la data de sol·licitud del pagament final de l'operació i, en tot cas, sempre que no s'hagen realitzat els controls sobre el terreny previs al pagament final.  
Les modificacions majors han d'estar autoritzades prèviament a la seua execució i només podran ser aprovades si compleixen els requisits següents:  
- No comprometen l'objectiu global de l'operació indicat en l'annex II.A, o en el cas que una operació tinga diversos dels objectius globals a causa de les seues característiques, no es comprometen tots.  
  
- No suposen canvis en l'admissibilitat de l'operació o de la persona beneficiària.  
- No impliquen una variació de la puntuació que va rebre la sol·licitud d'ajuda en el procediment de selecció previ, de manera que quede per davall de la puntuació de tall entre sol·licituds aprovades i no aprovades.  
La no execució d'una acció inclosa en una operació tindrà sempre consideració de modificació major.  
A la Comunitat Valenciana es podrà permetre, amb les limitacions previstes en el Reial decret 905/2022, que s'efectuen sense autorització prèvia les següents modificacions menors, que han de ser justificades i comunicades abans de la seua execució a l'òrgan competent de la Conselleria:  
- Canvis en el marc de plantació (nombre de ceps). Encara que el nou marc implique una densitat de ceps més alta, no donarà lloc a una ajuda per hectàrea superior a la inicialment aprovada.  
- Canvi de varietat.  
- Canvis en la superfície executada, sempre que la superfície total aprovada inicialment diferisca de l'executada per a la qual es demana ajuda menys d'un 20 %, i sempre que no suposen una variació a l'alça en el pressupost aprovat per a l'operació.  
No podran ser considerades modificacions menors aquelles que impliquen la no execució d'una acció que forme part de l'operació.  
  
Per a presentar les sol·licituds o comunicacions de modificació anteriors, s'ha d'utilitzar l'aplicació informàtica dissenyada a aquest efecte per la Conselleria d'Agricultura, Desenvolupament Rural, Emergència Climàtica i Transició Ecològica, a través de l'URL següent: https://picassa.gva.es/picassa/anuncios.  
b) Subrogacions  
D'acord amb el que s'estableix en l'article 16.7 del Reial decret 905/2022, es podrà autoritzar la subrogació dels drets i obligacions derivats de l'aprovació de la sol·licitud a un nou viticultor si assumeix els compromisos adquirits pel viticultor al qual se li va aprovar la sol·licitud de les parcel·les subrogades.  
c) Renúncies   
Aquells viticultors que renuncien a l'execució d'una operació aprovada, o no inicien la seua execució en l'exercici financer indicat en la sol·licitud aprovada o modificada, excepte per causes de força major o circumstàncies excepcionals a què es refereix l'article 3 del Reglament (UE) 2021/2116 i una vegada estudiat el fet que justifica aquesta excepció, per a la qual cosa pot ser requerida tota la informació que s'estime convenient, no podran beneficiar-se de l'ajuda a la reestructuració i reconversió de vinya en les dues convocatòries següents a partir de la convocatòria en què van presentar la sol·licitud de l'operació objecte de la renúncia, o de la qual no han iniciat l'execució, excepte que s'haja comunicat la renúncia dins del mes següent a la notificació de l'aprovació de l'ajuda.  
  
Apartat 17. Devolució dels pagaments indegudament percebuts  
1. Sense perjudici de les altres causes de reintegrament legalment establides, l'incompliment per part de la persona beneficiària d'alguna de les condicions establides en la present resolució comportarà la devolució de l'import equivalent a la subvenció percebuda juntament amb els interessos corresponents, segons el que s'estableix en l'article 10 de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes.  
2. Per als casos de recuperació dels pagaments indeguts a conseqüència de concessió de les ajudes previstes en la present convocatòria, serà aplicable el procediment establit en la Llei 1/2015, de 6 de febrer, d'hisenda pública, del sector públic instrumental i de subvencions, amb caràcter supletori respecte de la normativa de referència europea.  
  
  
Apartat 18. Obligats al reintegrament  
1. A més del que es preveu en l'article 40.1 de la Llei 38/2003, general de subvencions, a l'efecte d'aquesta resolució quedaran obligades al reintegrament totes aquelles persones a les quals s'haja atorgat la condició de beneficiàries. En aquells casos en què aquesta condició la posseïsca més d'una persona, física o jurídica, la responsabilitat serà solidària.  
2. Quan es tracte d'agrupacions de persones físiques o jurídiques, públiques o privades sense personalitat, o de comunitats de béns, o de les explotacions agràries en règim de titularitat compartida, respondran del reintegrament les persones integrants amb caràcter solidari.  
3. A l'efecte d'aquesta convocatòria, en el cas d'entitats i societats, tant de caràcter mercantil com civil, que es troben dissoltes i liquidades, les seues obligacions de reintegrament pendents es transmetran als socis o partícips en el capital o quota de participació d'aquestes entitats, que en respondran solidàriament i fins al límit del valor de la quota de liquidació que se'ls haguera adjudicat.  
4. En el cas que les superfícies acollides al programa de reestructuració i reconversió hagen sigut objecte de transmissió, la persona adquirent queda subjecta al compliment de l'obligació de mantindre en cultiu les superfícies transmeses acollides a aquestes ajudes durant deu campanyes a comptar de la campanya següent en què es va sol·licitar el pagament.  
  
Apartat 19. Finançament  
1. Els pagaments relatius a les ajudes corresponents a la present convocatòria referents al Programa de suport al sector vitivinícola es faran al 100 % amb càrrec al Fons Europeu Agrícola de Garantia (FEAGA), a través de l'Agència Valenciana de Foment i Garantia Agrària, amb càrrec a les línies pressupostàries corresponents al capítol VII de la línia S0831000 (fons FEAGA), que corresponen a l'aplicació a la Comunitat Valenciana de la Política Agrícola Comú, d'acord amb l'assignació de fons que corresponga a la Comunitat Valenciana.  
  
La contribució de la Unió Europea als costos produïts per les operacions de reestructuració i reconversió de vinyes no podrà excedir del límit previst en l'article 59.1 del Reglament (UE) 2021/2115 del Parlament Europeu i del Consell, de 2 de desembre de 2021, tenint en compte l'article 13. 6 del Reial decret 905/2022, i considerant els imports esmentats en l'annex II d'aquesta resolució.  
  
2. El pagament de les ajudes concedides es realitzarà amb càrrec als crèdits que s'assignaran mitjançant la Conferència Sectorial conforme a l'article 10 del Reial decret 905/2022, sense perjudici de la reassignació posterior de fons que es realitzarà, si és el cas, segons el que es disposa en l'article 12.3 i l'article 73 del Reial decret 905/2022.  
3. No es finançaran a través d'aquesta línia d'ajuda les mesures previstes en l'article 81 del Reial decret 905/2022. En cap cas aquestes ajudes podran ser acumulades o completades amb altres ajudes estatals o autonòmiques dedicades a la mateixa finalitat.  
4. D'acord amb el que es disposa en la Llei 1/2015, d'hisenda pública, del sector públic instrumental i de subvencions, sobre despeses de tramitació anticipada, la resolució queda condicionada a l'efectiva existència de crèdit adequat i suficient una vegada aprovat el pressupost corresponent de l'Agència Valenciana de Foment i Garantia Agrària.  
  
Apartat 20. Publicitat i tractament de dades de caràcter personal  
1. El procediment administratiu derivat de la present convocatòria comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar del següent:  
a) Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.  
b) Responsable del tractament: titular de la Direcció de l'Agència Valenciana de Foment i Garantia Agrària.  
c) Finalitat del tractament: gestionar les ajudes en matèria agrària i agroalimentària incloses en la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (Feader).  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada considera que s'ha vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc22094, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/es/registre-de-tractaments  
3. De conformitat amb l'article 99 del Reglament (UE) núm. 2021/2116, les dades de les persones beneficiàries seran publicades conformement a l'article 98 d'aquest reglament i podran ser tractades per organismes d'auditoria i investigació de la Unió Europea i nacionals per a salvaguardar els interessos financers de la Unió.  
4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu tindrà l'obligació d'informar-les dels següents punts:  
a) La comunicació d'aquestes dades a l'Administració per a ser tractades en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver obtingut aquesta autorització, que estarà disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
A més, en virtut del que es disposa en l'article 18 de la Llei 38/2003, general de subvencions, la Base de dades Nacional de Subvencions operarà com a sistema nacional de publicitat de subvencions.  
  
Apartat 21. Clàusules en matèria de transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que haja sigut atés, l'òrgan que ha realitzat el requeriment podrà acordar, previ advertiment i audiència de la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i pel desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Apartat 22. Competències  
Es delega en la persona titular de la Direcció General d'Agricultura, Ramaderia i Pesca l'exercici de la competència perquè dicte les resolucions i instruccions necessàries per a l'aplicació i la interpretació del contingut d'aquesta resolució.  
Es delega en la persona titular de la Direcció General d'Agricultura, Ramaderia i Pesca les resolucions d'aprovació de les sol·licituds, subrogacions, modificacions, renúncies i reintegres.  
Les autoritzacions de pagament seran resoltes per la persona titular de la Direcció General d'Agricultura, Ramaderia i Pesca, segons l'Acord de 13 de setembre de 2011 pel qual es deleguen les funcions d'autorització de pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua (DOGV 6629, 13.10.2011).  
  
Apartat 23. No subjecció a la política de la competència de la UE  
En aplicació de l'article 1.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en la present convocatòria que es realitzen en aplicació seua no els resulta aplicable l'article 107.1 del Tractat de funcionament de la UE (TFUE), atés que els fons destinats a finançar les actuacions previstes tenen un origen comunitari, en el marc de previsions del Reglament 1306/2013 del Parlament Europeu i del Consell, de 17 de desembre de 2013, sobre el finançament, la gestió i el seguiment de la política agrícola comuna.  
Apartat 24. Procediment de comunicació d'irregularitats i sospites de frau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc de la present convocatòria, podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat per mitjans electrònics a través del canal habilitat a aquest efecte per aquest servei en l'adreça web http://www.igae.pap.minhafp.gob.es/sitios/igae/es-es/snca/paginas/inicio.aspx, i en els termes establits en la Comunicació 1/2017, de 6 d'abril, de l'esmentat servei, que pot consultar-se en l'adreça electrònica següent: http://www.hisenda.gva.es/documents/64622251/164969335/ComunicacionSNCA+1-2017+06.04.2017Canaldenuncias.pdf/0356c08d-0e02-4cf6-b820-19f28fcee69f  
  
Apartat 25. Règim de recursos contra la present resolució  
La present resolució posa fi a la via administrativa i contra aquesta pot interposar-se potestativament recurs de reposició davant del director de l'Agència Valenciana de Foment i Garantia Agrària en el termini un mes comptat des de l'endemà de publicar-se, de conformitat amb el que es disposa en els articles 112 i 123 de la Llei 39/2015, d'1 d'octubre, del procediment administratiu comú de les administracions públiques; o impugnar-se directament davant dels jutjats contenciosos administratius en el termini de dos mesos, a comptar des de l'endemà de publicar-se, d'acord amb el que es preveu en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjudici que s'utilitze qualsevol altra via que es considere oportuna.  
  
València,15 de març de 2023.- El director de l'Agència Valenciana de Foment i Garantia Agrària: Rogelio Llanes Ribas.  
  
  
  
  
ANNEX I  
Operacions, les seues característiques, objectius globals perseguits i les accions subvencionables  
  
Operació Característica de l'operació Objectiu global que persegueix l'operació depenent de cada característica Accions mínimes que ha d'incloure l'operació per a complir l'objectiu global  
Replantació amb sistema de conducció o sense (operacions 1 i 2) a) Amb varietats incloses en DOP/IGP. Millorar o mantindre la competitivitat Planta i plantació.  
 b) Que implique una disminució de la densitat respecte de la plantació. Reducció d'inputs i conservació de sòls. Planta i plantació.  
 c) Que transforme a secà o es mantinga la superfície de la vinya en secà. Gestió dels recursos hídrics. Planta i plantació.  
 e) Amb instal·lació d'un sistema de conducció sostenible (només per a op. 2). Millora del medi ambient. - Planta i plantació.  
- Sistema de conducció (material i col·locació).  
 i) Que implique una reubicació d'una o més vinyes arrancades a fi d'unificar-les en una mateixa parcel·la vitícola que facilite les operacions de conreu i recol·lecció. Millora del medi ambient, reduint l'emissió de contaminants. Planta i plantació.  
 Cap característica de les anteriors. Millorar o mantindre la competitivitat. Planta i plantació.  
Reconversió de vinyes mitjançant canvi de varietat: sobreempelt (operació 3) j) Amb varietats incloses en DOP/IGP. Millorar o mantindre la competitivitat. Sobreempelt o empelt sobre peu franc (material i empelt).  
 Cap característica de les anteriors Millorar o mantindre la competitivitat.   
Millora de tècniques de gestió (operació 4) l) Canvi del sistema de conducció existent a un sistema de conducció més sostenible (canvi de vas a espatlera). Millora del medi ambient. Instal·lació del sistema de conducció (material i col·locació).  
Replantació per arrancada per motius sanitaris o fitosanitaris  
(operació 5) Es podrà concedir per ordre de l'autoritat competent. Replantar. Planta i plantació.  
  
  
  
  
ANNEX II  
Accions subvencionables en reestructuració i reconversió de vinyes  
  
Activitat Característiques Acció Import màxim subvencionable  
A) Replantació de vinya amb/sense sistema de conducció a) Amb varietats incloses en DOP/IGP.  
  
b) Que implique una disminució de la densitat respecte de la plantació.  
  
c) Que transforme a secà o es mantinga la superfície de la vinya en secà.  
  
e) Amb instal·lació d'un sistema de conducció sostenible.  
  
i) Que implique una reubicació d'una o més vinyes arrancades a fi d'unificar-les en una mateixa parcel·la vitícola que facilite les operacions de conreu i recol·lecció.  
  
- Cap característica de les anteriors. Arrancada (inclosa la recollida de ceps). 409,00 €/ha  
 Preparació del sòl. 990,47 €/ha  
 Desinfecció. 2.288,72 €/ha  
 Desempedregament. 562,52 €/ha  
 Planta i plantació:  
- Mà d'obra (plantes no incloses).  
- Factura de les plantes.   
0,22 €/planta  
1,28 €/planta  
 Protectors que envolten la planta:  
- Col·locació.  
- Material.   
0,12 €/unitat  
0,30 €/unitat  
 Sistemes de conducció (inclosa col·locació):  
- Mà d'obra (espatlera no inclosa).  
- Factura d'espatlera.   
881,99 €/ha  
2.748,22 €/ha  
B) Reconversió de vinyes per canvi de varietat j) Amb varietats incloses en DOP/IGP.  
- Cap característica de les anteriors. Sobreempelt. 0,89 €/unitat  
C) Millora de tècniques de gestió de vinyes l) Canvi del sistema de conducció existent a un sistema de conducció més sostenible. Canvi de vas a espatlera:  
- Poda i eliminació de restes.  
- Mà d'obra (espatlera no inclosa).  
- Factura d'espatlera.   
438,27 €/ha  
881,99 €/ha  
2.748,22 €/ha  
D) Replantació després d'arrancada per motius sanitaris o fitosanitaris Es podrà concedir per ordre de l'autoritat competent. Preparació del sòl. 990,47 €/ha  
 Desinfecció. 2.288,72 €/ha  
 Planta i plantació:  
- Mà d'obra (plantes no incloses).  
- Factura de les plantes.   
0,22 €/planta  
1,28 €/planta  
 Protectors que envolten la planta:  
- Col·locació.  
- Material.   
0,12 €/unitat  
0,30 €/unitat  
  
  
  
  
ANNEX III  
Imports màxims totals subvencionables per contribucions en espècie  
  
ACCIÓ REALITZADA MITJANÇANT CONTRIBUCIONS EN ESPÈCIE Temps mitjà de referència (h/ha)\* Import mitjà horari de referència (€/ha)\* Import màxim subvencionable (€/ha)\*  
REPLANTACIÓ DE VINYES AMB/SENSE SISTEMA DE CONDUCCIÓ  
- Arrancada (inclosa la recollida de ceps) 4,4 76,91 338,40  
- Preparació de la terra 5,7 153,46 874,72  
- Desempedregament 6,7 47,69 319,52  
- Plantació 10 46,40 464,00  
- Col·locació dels protectors que envolten la planta 9,8 19,91 195,12  
- Col·locació de l'espatlera 16,8 46,36 778,84  
RECONVERSIÓ DE VINYES PER CANVI DE VARIETAT  
- Sobreemplet 25,9 39,31 1.018,13  
MILLORA DE LES TÈCNIQUES DE GESTIÓ  
- Poda i eliminació de restes  
- Col·locació d'espatlera 8  
16,8 54,78  
46,36 438,27  
778,84  
  
  
\* Aquests temps i imports inclouen tant la mà d'obra com la maquinària emprada.  
  
  
  
ANNEX IV  
Imports de compensació per pèrdua d'ingressos  
  
Tipus d'operació Percentatge màxim de compensació per a la pèrdua d'ingressos i nombre de campanyes Import de compensació per a la pèrdua d'ingressos (€/ha)  
Replantació amb sistema de conducció o sense (op. 1 i 2), quan hi ha arrancada. 33 % (3 campanyes) 1.599,24  
Reconversió de vinyes per canvis de varietat: sobreempelt (op. 3). 25 % (1 campanya) 403,85  
Millora de tècniques de gestió (op. 4). 25 % (1 campanya) 403,85  
Replantació per arrancada per motius sanitaris o fitosanitaris per l'autoritat competent. No aplica   
  
  
  
  
ANNEX V  
Criteris de prioritat  
  
Per a l'aprovació de sol·licituds d'operacions de reestructuració i reconversió de vinyes, i d'acord amb l'article 9 del Reial decret 905/2022, de 25 d'octubre, pel qual es regula la Intervenció sectorial vitivinícola en el marc del Pla estratègic de la política agrícola comuna, els criteris de prioritat són els següents:  
  
CRITERIS DE PRIORITAT EN L'ÀMBIT NACIONAL Punts  
Registre d'operadors de producció ecològica 3  
Registre d'operadors de producció integrada 2  
Agrupació tractament integrat en l'agricultura (ATRIA) 2  
Jove viticultor (no complisquen més de 40 anys l'any de la sol·licitud) 3  
Assegurança agrària contractada l'any natural anterior 2  
CRITERIS DE PRIORITAT COMUNITAT VALENCIANA Punts  
Explotacions prioritàries 3  
Explotacions integrades en cooperativa o SAT 3  
Superfície de l'explotació en el Registre vitícola  
- Superfície 0,5 ha i <5 ha (explotació xicoteta) 2  
- Superfície >5 ha i 10 ha (explotació mitjana) 3  
Superfície admissible de la sol·licitud  
- Superfície >1 ha i 5 ha 3  
- Superfície >5 ha i 10 ha 2  
- Superfície >10 ha i 25 ha 1  
Sol·licitants que no hagen rebut ajuda en PASVE 9566-1440 5  
Titularitat dona 2  
Presentació col·lectiva de sol·licituds 5  
Explotació titularitat compartida 1  
  
  
  
  
\* \* \* \* \* \* \* \* \*